Fl-Ajruport Internazzjonali ta’ Malta niżel Malta ajruplan tal-Medavia mil-Libja li kien qiegħed iġorr 28 ħaddiem Malti u numru ieħor ta’ barranin li ddeċidew li jiġu Malta minħabba li fl-aħħar sigħat is-sitwazzjoni fil-Libja kompliet tiggrava. Mal-wasla tagħhom f’Malta l-passiġġieri Maltin fissru s-sitwazzjoni bħala waħda kalma iżda qalu li kien hemm xi ġlied mal-lejl. Mistoqsi għaliex iddeċieda li jiġi lura, wieħed mill-passiġġieri qal li hemm ħafna inċertezza u kollox jinsab wieqaf. Ħaddiem ieħor qal li sema’ l-bombi neżlin, ra dħaħen u ċilindri tal-petrol itiru, iżda sostna li kienu f’post sigur. Qal li ġie lura għax hemm għidut li qed jaħtfu lin-nies u għalhekk iddeċieda li jinżel. Madankollu huwa sostna li “nerġgħu nitilgħu ma ndumux”. L-istess kif sostna passiġġier ieħor li minkejja li stqarr li fiċ-ċirkostanzi ħass li kellu jdabbar rasu ‘l isfel, madankollu sostna li ma jdumx ma jerġa’ jitla’. Huwa sostna wkoll li kien ikkuntattjat diversi drabi mill-Ministeru tal-Affarijiet Barranin u mistoqsi jekk riedx jinżel lura Malta u fil-fatt saru l-arranġamenti kollha neċessarji biex jiġi lura Malta.